VNT ขาขึ้นรอบใหม่บวกแรง 7% คาดรับปัจจัยบวกราคา PVC ฟื้นตัวแรงสัปดาห์นี้
VNT ขาขึ้นรอบใหม่บวกแรง 7% คาดรับปัจจัยบวกราคา PVC ฟื้นตัวแรงสัปดาห์นี้ โดย ณ เวลา 12.00 น. อยู่ที่ระดับ 27.00 บาท บวก 1.75 บาท หรือ 6.93% ด้วยมูลค่าซื้อขาย 125.65 ล้านบาท
2 พ.ค. 2561

ผู้สื่อข่าวรายงานว่า บริษัท วีนิไทย จำกัด (มหาชน) หรือ VNT ณ เวลา 12.00 น. อยู่ที่ระดับ 27.00 บาท บวก 1.75 บาท หรือ 6.93% ด้วยมูลค่าซื้อขาย 125.65 ล้านบาท ราคาหุ้นวิ่งแรงรอบใหม่หลังปรับฐานมานานกว่า 1 เดือน จากระดับ 35 บาท
บล.เมย์แบงก์ กิมเอ็ง ระบุในบทวิเคราะห์ กลุ่มปิโตรฯว่า ราคาต้นทุนวัตถุดิบอ้างอิงแนฟทาที่เพิ่มขึ้นต่อเนื่องตามราคาน้ำมัน ยังเป็นปัจจัยกดดันตลาดปิโตรเคมีต่อเนื่อง ส่วนต่างราคาผลิตภัณฑ์ส่วนใหญ่อ่อนตัวลง 1.0-9.9% WoW เป็นลบต่อผู้ผลิต ได้แก่ TOP IRPC SCC
ขณะที่ PTTGC ไม่ถูกกระทบ เนื่องจากราคา HDPE ยังยืนในระดับ 1,360 เหรียญต่อตัน  ส่วนต่างราคา PVC ฟื้นตัวแรง 9.9% WoW เป็นบวกต่อ VNT ขณะที่ส่วนต่าง PTA และ MEG ขยับขึ้นต่อเนื่องเป็นบวกต่อ IVL ส่วนต่างราคาผลิตภัณฑ์หลัก ได้แก่ HDPE ยังยืนสูงกว่าสมมติฐานของตลาดที่ 650-700 เหรียญต่อตัน ผลกระทบจึงเป็น Neutral ต่อผลประกอบการ 2Q18
– ค่าการกลั่นเฉลี่ยสัปดาห์ก่อนเพิ่ม 4.9% WoW เป็น 6.4 เหรียญต่อบาร์เรล ตามการฟื้นตัวของผลิตภัณฑ์หลัก ยกเว้น FO
– ความเคลื่อนไหวในสัปดาห์ก่อนยังคงส่งผลบวกต่อ IVL ที่ได้แรงหนุนจากปัจจัยฤดูกาล ขณะที่ PTTGC ยังได้ประโยชน์จากราคาน้ำมันที่ยืนในระดับสูง
– ปัจจัยที่ต้องติดตาม: ความคืบหน้ากรณีสหรัฐอาจถอนตัวจากข้อตกลงนิวเคลียร์ของอิหร่านและทำการคว่ำบาตรอีกครั้ง